原本係道教先天道道長嘅香港商人陳春亭獲委任做青雲觀嘅住持，但佢喺1918年（又有人話喺1921年）前往寧波觀宗寺出家，皈依佛門，法號顯奇，回港後就同埋張純白居士（本名張森泉，法號了幻）、青雲觀同埋附近土地嘅業主屯門陶氏商議喺塊地修建寺院，到咗1920年，各項工程都起好，改叫「青山禪院」，同時重修喺大雄寶殿側邊破損嘅青雲觀，成為寺院裏面嘅一間道觀，完工嗰日屯門陶氏重送嚟牌匾祝賀。